, de de 2021

A l’atenció del Departament de Responsabilitat Social Corporativa,

Jo, , amb DNI , en condició de client/a del Banc Sabadell, em dirigeixo a vostès per manifestar-los el meu complet desacord amb les polítiques d’inversió i finançament que s’han anat desenvolupat en empreses d’armament durant els darrers anys. Una queixa que no és nova per a vostès, donat que és objecte de denúncia des de fa anys de la Campanya Banca Armada, promoguda pel Centre Delàs d’Estudis per la Pau, SETEM, Justícia i Pau, l’Observatori del Deute en la Globalització, FETS, Alternativa Antimilitarista-Movimiento de Objeción de Conciencia, Col·lectiu RETS, la Fundación Novessendes i la Fundación Finanzas Éticas.

En diverses ocasions, el Sr. Oliu ha assegurat que “el Banc Sabadell no inverteix en instruments de capital d’empreses dedicades a la fabricació o distribució d’armament” i que “disposa d’una Política específica de restriccions al finançament i inversió en les activitats d’aquest sector”. Tanmateix, a la base de dades de la banca armada del Centre Delàs, d’Estudis per la Pau ([http://database.centredelas.org](http://database.centredelas.org/banca-armada-ca)), es pot comprovar que sí que inverteixen en empreses dedicades a la fabricació o distribució d’armament, com comentaré a continuació:

En primer lloc, durant el període 2014-2019, el Banc Sabadell va invertir més de 191 milions de dòlars en quatre empreses relacionades amb el negoci de la guerra: AECOM, MAXAM, General Dynamics i Raytheon Technologies. És molt probable que les empreses d’armament que vostès financen siguin responsables de la mort de persones civils innocents. Parlem de les inversions a General Dynamics i a Raytheon Technologies, empreses que exporten el seu armament a l’Aràbia Saudita i els Emirats Àrabs (EAU), principals contendents militars de la guerra al Iemen, un dels conflictes armats més sagnants i infames contra la població civil.

D’una banda, General Dynamics ha venut carros de combat dels models M-1A2S i LAV-700, encarregats l’any 2014 i que es van exportar parcialment a l’Aràbia Saudita durant l’any 2019.

De l’altra, durant els darrers anys Raytheon Technologies ha fabricat bombes guiades que han estat exportades tant a l’Aràbia Saudita com als Emirats Àrabs. Aquesta és l’única empresa que ven el model GBU-12 Paveway a altres països que no són es Estats Units. Segons l’informe emès el gener de 2017 pel Panel d’Experts sobre el Iemen i presentat al Consell de Seguretat de l’ONU, es van llançar bombes d’aquest mateix model en els atacs a l’hospital de Hajjah el 15 d’agost de 2016 i el 8 d’octubre del mateix any sobre un funeral civil a Sana’a. A l’atac a l’hospital van morir 19 persones i 24 van resultar ferides, mentre que a l’atac al funeral civil van perdre la vida 32 persones i 695 van resultar ferides. L’any 2019 Raytheon Technologies va rebre l’encàrrec de fabricar 50.000 noves unitats d’aquest model de bomba guiada per a l’Aràbia Saudita.

Una altra qüestió que vostès asseguren és que “els valors de la transparència i l’actuació ètica i socialment responsable formen part de la seva cultura d’empresa”. No obstant això, l’informe [*Shorting our security: Financing the companies that make nuclear weapons*](http://www.bancaarmada.org/images/2019hosweb.pdf), publicat per PAX, Profundo i ICAN revela com han donat el seu suport financer a AECOM i a la ja mencionada General Dynamics, ambdues relacionades amb la fabricació d’armament nuclear.

L’any 2019 General Dynamics va tancar el contracte de construcció naval militar més gran de la història, un acord de 22 mil milions de dòlars per a la construcció de nou submarins nuclears. L’adjudicació, emesa a la filial General Dynamics Electric Boat, és per a un cinquè lot de submarins d’atac ràpid, amb lliuraments programats entre l’any 2015 i 2019. La Marina dels Estats Units ja compta amb 18 d’aquests submarins de classe Virginia, però vol arribar a disposar de 40 a la seva flota. Només entre 2017 i 2019, el Banc Sabadell va destinar més de 73 milions de dòlars a AECOM, que treballa al Laboratori Nacional Lawrence Livermore, on participa en la investigació, el disseny, el desenvolupament i la producció d’armes nuclears, que inclou el programa d’extensió de vida de les bombes nuclears B-61 i de l’ogiva nuclear W80-1 per míssils de creuer llançats des de l’aire.

Vostès són conscients que l’armament nuclear és el més perillós i letal mai dissenyat per a totes les formes de vida, presents i futures. I també sabran que el passat 22 de gener va entrar en vigor el Tractat de Prohibició d’Armes Nuclears, ratificat per 54 països i signat per 86. Segurament ja hauran pensat de quina manera els afecta l’entrada en vigor d’aquest tractat i com adaptar-se a la nova situació. Almenys això seria l’esperat, donat el seu interès manifest en complir les normes i en establir límits moralment acceptables en les seves inversions. Tanmateix, les seves inversions a empreses fabricants d’armament nuclear perduren.

Per desgràcia, encara hi ha desenes de conflictes armats i tensions internacionals al món que s’alimenten del militarisme i la despesa desorbitada en armament. Vostès creuen que és ètic finançar les indústries que fan de la guerra i el militarisme el seu negoci? De veritat val la pena?

Com a client/a del Banc Sabadell sento una gran incomoditat i un particular disgust en relació a les seves pràctiques d’inversió i finançament. Agraeixo per endavant la seva atenció, però, no només vull que m’escoltin, sinó que també deixin d’invertir i treure rèdits del negoci de la guerra.

Molt cordialment,

.